Coba jelasin Habitat dari Kuthilang dalam bahasa jawa dong

Habitaté manuk kutilang ana ing panggonan kang padang, kaya ta pinggir dalan, kebon, glagahan, lan alas. Manuk tilang uga kerep tinemu urip kanthi bébas ing taman-taman kutha. Karakter manuk thilang ya iku biyasa urip nggrombol, bisa iku pas golèk pakan utawa pas gelut, karo jinisé dhéwé utawa jinis liyané. Manuk thilang kerep mabur sambi ngocèh. Manuk thilang seneng banyu, kanggo ados utawa kanggo ngombé. Amerga kerep ngombé mangka manuk thilang kagolong manuk kang kerep ngisèng. Susuh manuk thilang dhapuré kaya cawan wondéné bahané saka godhong lan suket, Manuk thilang racaké ngendog nganti 2-3 iji, wernané endogé rodok jambon ana bintik-bintiké klawu. Manuk iki gawé susuh ing saben taun kajaba wulan November. Kanggo mbédakaké antarané manuk thilang lanang lan wédok ana pira-pira cara kang bisa dienggo kaya ta, yèn suwarané banter mangka iku bisa dipastékaké manuk thilang iku jinisé lanang.

Manuk thilang kuduné bisa didadèkaké manuk lomba kanggo kategori manuk ngocèh. Saut-sautan suwara kang dikasélaké banter banget lan duwé variasi suwara kang apik yèn diolah kanti trep. Manuk thilang kagolong manuk kang pinter. Dèwèké bisa dilatih pira-pira suwara manuk liya. Yèn diajari saben dina sajeroning itungan minggon bakal bisa niru apa kang diajaraké. Nanging éman banget, amarga manuk thilang isih dianggep manuk kang kelasé isih endèk tumprapé para pangingu manuk. Bab iki mungkin disebapaké endèké préstasi manuk iki.